La bona informo estas, ke tiuj eventoj vigle renaskiĝas. La 2an de aprilo 2023 en la urbo Lorena/SP, okazis unu plia tuttaga renkonto. De la 9a ĝis la 16a horo, tridek gesamideanoj kunsidis en “Clube Comercial” por vigla babilado. Luiz Alberto Coelho prelegis pri “Esperanto, kiun estonton?”; Vitor Mendes prelegis pri traduko de kanzonoj kaj kantis; Maurício Monken (Esperantisto de pli ol 70 jaroj!) estis intervjuita pri siaj spertoj en la movado kaj ricevis omaĝon en formo de komplimenta plako; Paulo S. Viana prezentis “Guton da gramatiko” kaj “Ludon per proverboj”; Cristina Graaf prelegis pri savado kaj zorgado de bestoj okaze de naturkatastrofoj; Wilian Gomes prelegis pri “Kulturaj Ekskursoj”, kiujn Esperanto-Asocio de San-Paŭlo nuntempe proponas; reprezentantoj de Asocio Esperantista de Rio-de-Ĵanejro kaj Esperanto-Asocio de San-Paŭlo raportis pri siaj lastatempaj agadoj. Aparte oni diskutis pri la ebleco starigi Esperanto-budon en la Libro-Bienalo de Rio-de-Ĵanejro.
#000001